弔張道從
作者：郭印
朝代：宋

paragraphs: 風俗久頽壊，人物無軒昂。
夫君抱貞質，卓卓誠所長。
千牛解寸刃，萬象窮智囊。
獸群走麒麟，鳥族鳴鳳凰。
炎政忽中微，權姦肆猖狂。
彊敵乘釁起，垂涎睨蜀疆。
君持山南節，武略見鋒鋩。
坐令兩蜀口，飛鳥莫敢翔。
坤維倚長城，老稚日以康。
誰謂波濤際，中流失舟航。
悲風揚丹旐，觀者淚浪浪。
丈夫事則已，可爲邦家傷。
緬知忠烈在，報國猶未忘。